35 Auris

Auris dicitur ab hauriendo, quia ad hauriendum verba ordinatur. Set quidam habent aurem dextram precisam, cum seruo principis sacerdotum, quia nichil quod ad dextrum pertinet volunt audire, set quod ad sinistrum pertinent, Matt. 26[:51]. Signum seruitutis perpetue fuit in seruo erepto perforacio auris. Sic cum quilibet vestrum sit seruus Christi, emptus ab eo. Signum seruitutis perpetuo eius est audire verbum eius.

Secundum Aristotelem, *De animalibus* libro 5, capitulo 4, sus tunc primo est apta ad concipiendum quando inclinat aurem. Ad audiendum verbum Dei, Psal. [16:6], audi filia et vide et *inclina aurem tuam.* Apo. 3[:6]: *Qui habet* aures audiendi, *audiat quid Spiritus dicat*. Et Prou. 28[:9], pena non audiencium, vbi dicitur, *Qui declinat aures suas ne audiat legem, oratio ejus erit execrabilis*. Et Eccli. 3[:31]: *Auris bona audiet cum concupiscencia sapienciam*.